送沈亞之歌
作者：李賀
朝代：唐

paragraphs: 吳興才人怨春風，桃花滿陌千里紅。
紫絲竹斷騘馬小，家住錢塘東復東。
白藤交穿織書笈，短策齊裁如梵夾。
雄光寶礦獻春卿，煙底驀波乘一葉。
春卿拾材白日下，擲置黃金解龍馬。
攜笈歸江重入門，勞勞誰是憐君者。
吾聞壯夫重心骨，古人三走無摧捽。
請君待旦事長鞭，他日還轅及秋律。